
Met een van die land se grootse kontrakte in haar sak, loop Danté Bruwer haar vas in Henning Pretorius. Henning. Die man wat loshande die prys vir haar gebroke hart wen, was indirek die rede vir haar besigheidsukses. Haar eie besigheid. Binnenshuise ontwerper. Talentvol. Onafhanklink. Suksesvol. Dit is wie en wat sy is. 
Die een man wat sy geglo het sy nooit weer sal sien of van hoor nie, staan onverwags reg voor haar. Te laat vind sy uit haar nuwe kontrak is by Henning se wêreldbekende maatskappy. Haar beste vriendin, Sunette - Henning se niggie - het met ’n rede die inligting verswyg. Die feit dat ProCon Internasionaal Henning se eie is, maak sake ingewikkeld. Danté se besigheid is vir haar alles. Om net handdoek in te gooi oor ’n man was nog nooit haar idee van ’n oplossing nie.
Vonke spat tussen hulle. Henning is ’n verlammend aantreklike man. Die onvolwasse student het plek gemaak vir ’n volwasse man. Gefokus. Gedetermineerd. Suksesvol. Sjarmant. Meneer Perfek. Die aantrekkingskrag wat al vir jare tussen hulle lê, raak sterker met elke gevegsessie. Danté besef te laat die ongekende irritasie wat al vir jare tussen hulle bestaan, is veel meer as net dit. 

Kopiereg Voorbehou © 2025 deur Klara Bester 
Alle regte word voorbehou.
Geen deel van hierdie publikasie mag gereproduseer, versprei of versend word of in 'n inligtingstelsel opgeberg of oorgestuur word in enige vorm of op enige manier, insluitende fotokopiëring, opname of ander elektroniese of meganiese metodes, sonder die uitgewer of skrywer of houer van die kopiereg se vooraf skriftelike toestemming nie. 
Vir toestemmingversoeke, kontak Klara Bester persoonlik by literaai357@gmail.com
Alhoewel die algehele inhoud van hierdie publikasie met die grootse sorgvuldigheid saamgestel is, kan die uitgewers geen verantwoordelikheid aanvaar vir enige foute of weglatings nie. 
Die storie, insluitende alle name, karakters en isidente wat in hierdie produksie uitgebeeld word, is fiktief. 
Geen indentifikasie met werklike persone (lewende of oorledenes) plekke, geboue en produkte is bedoel om as sulks gesien te word nie, en is slegs per toeval in die uitbeelding van die storie gebruik.

Danté ruk toe die voordeur met ’n slag oopgaan. Het sy sowaar vergeet om dit te sluit? Sy ontspan onwillekeurig toe ’n bekende stem in die gang af roep: “Waar is jy, Danté?” 
“In die slaapkamer!” antwoord sy. “Het jy die deur agter jou gesluit?”
“Natuurlik! Nadat Juffrou Sekuriteit dit oopgelos het!” Die stem is vol lag.
Voetstappe kom met die gang langs, Danté se kamerdeur swaai oop en Sunette kyk om die kosyn. “Goeie hemel, Danté!” roep sy op haar gewone pront manier. “Het What Not To Wear hier partytjie gehou, of wat gaan aan?” 
Danté byt haar onderlip laggend vas. “Ek is besig om reg te maak vir mý groot dag. Ek weet ek is die spesialis wanneer dit by kleur en tekstuur kom – Sunette, jy weet beter as die meeste mense – as jy senuagtig is, soek jy ’n tweede opinie. En jý, vriendin, is ontbied om my te help.”
“O-la-la. Jy bedoel soos in môre? Danté, ek is só opgewonde, dit voel of dit mý eerste dag is. Die senuwees vreet seker soos ’n honger wurm aan jou? Het jy al die eienaar ontmoet?” 
“Die baas van die magtige ProCon Empire? Nee. Sover ek weet, is hy nog oorsee. Blykbaar kom hy oor twee weke terug. Maar ek wil nie nou aan hom dink nie. Hy en sy direkteure het die finale sê oor my aanstelling en die finale kontrak, en soos jy weet, is niks in yster gegiet voor jy dit in jou hande hou nie.”
“Kom aan, Danté, jy stres te veel. Geen firma sal ’n persoon ’n kantoor aanbied as hulle van plan is om die kontrak te kanselleer nie.”
Danté glimlag. “Dankie! Ek het dit nodig. My senuwees is gedaan. En Sonnetjie, maak jouself handig. Ek het die moontlike kandidate op my bed gesit. Kies een asseblief. Ek gaan sit gou die ketel aan.” 
Toe Danté terugkom, kyk Sunette met ’n groot glimlag op. “Reg. Ek het die wenner. Soos hulle sê: ‘Brace for impact!’ Tan-ta-raa!” Met ’n dramatiese gebaar wys sy na die middelste hopie. 
“Ek stel bekend: Room to Work With. ’n Kleurpalet saamgestel deur ons eie Danté Bruwer. Die kleure klink dalk vervelig, maar, Dames en Here, laat ek u verseker, my beste vriendin kén van. ’n Ligte ivoorkleurige kantkamisool as eerste laag. Daaroor word ’n ligte, getailleerde driekwartbaadjie in ’n duifgrys skakering gedra. Die onderste sexy bene word toegemaak in ’n pewterkleurige langbroek. Skoene en handsak in treffende skulppienk leer rond die treffende prentjie af. ’n Moderne, professionele en tog uiters vleiende bordeauxrooi kalfsleer tote bag word ingegooi om te wys sy bedoel besigheid. Nét reg vir die eerste werksdag. Handgemaakte silwer en skulppienk growwe perêls in verskillende groottes vir die oorbelle en hangertjie dien as versiering. Ring? Daarvoor, Dames en Here, wag ons al jare. Hopelik word ons deur ’n wonderwerk verras.” 
Danté trek ’n gesig. “Sonnetjie, baie dankie vir jou gewaardeerde hulp. Dis ook mý eerste keuse. Moes net ’n tweede opinie kry voor ek finaal besluit. Wat die ring betref, jy weet tog: Geen man vir hierdie girl nie. Nie nou nie. Nooit nie.”
“Danté. Never say never. Dit was ook mý laaste woorde! En kyk waar sit ek vandag? Verlief, verlore en verloof. Met die groot dag wat wink! En ’n beste vriendin wat dit soos haar vinger wil bywoon!” 
Sunette hou haar hand in die lug toe dit lyk of Danté haar in die rede gaan val. “Voor jy weer in jou total denial mode inbeweeg – ek weet jou loopbaan is alles vir jou. Maar lééf ’n bietjie! Jy verdien dit! Jy is suksesvol. Jy het hard gewerk om tot hier te kom. Sonder enige safety net. Jy wys vir almal ’n vrou kán! Maar dis ook belangrik om dinge te geniet. Stel jouself ’n slaggie oop. Dalk ontmoet jy jou Prince Charming by ProCon, wie weet?”
Dadelik kap Danté terug, iewers tussen frustrasie en ongeduld. “Sunette, bedaar, ek lééf, oukei, op mý manier. Net omdat ek nie ’n alfa-man aan my sy het nie, beteken dit nie daar is fout met my nie. 
Ek het jare terug my les geleer. Hierdie donkie stamp haar kop nie twee maal nie. Ek is daar om te werk, nie om te vry nie. Kom ons gaan drink ons koffie.” 
Met vinnige treë stap Danté voor Sunette uit. Die son skyn gesellig op twee groot leerbanke in die oopplanvertrek wat as sit-en-televisiekamer dien. Elkeen gaan sit op haar gunstelingplek, beker in die hand.
Dit was nie Danté se plan om die onderwerp weer aan te roer nie. Eintlik wou sy oor iets ligs praat, soos hoe lekker dit sal wees om see toe te gaan op hierdie sonnige dag. Maar voor sy haarself kan keer, trek sy weg met: “Ek is jammer, Sunette, jy is heeltemal reg. My werk is eintlik al waarvoor ek lewe. Maar jy weet beter as enigiemand anders hoe hard ek vir hierdie geleentheid gewerk het. ’n Besigheid. Wat net myne is. Dit was nog altyd my droom! Ek mag nie misluk nie. Verstaan jy dit?”
Sunette knik. “Ek verstaan dit maar al te goed.” 
“Dan sal jy ook verstaan dat ’n verhouding nie vir my is nie. Been there. Done that. Got my hart ripped out. Nie weer nie, dankie.”
Lank kyk Sunette na haar. “Jý, vriendin, wil altyd in beheer wees. Die lewe werk ongelukkig nie so nie. Jy gaan dit nog self sien. Laat dit gaan. Die verlede is verby. Kry balans.” 
Danté sug. Die verlede is verby. Inderdaad. Diep wonde laat lelike letsels agter. Nie eens tyd kan dit verander nie.
Sunette se stem bring haar terug na die hede. “My oplossing is … vergeet, vergewe en beweeg aan. Dit is verby, Danté. Al jare. Hoeveel is dit ooit? Tien. Vyftien? Hierdie hengse kontrak sê alles oor jou. Om een van die topfirmas in die land se interieur oor te doen, is iets groots. Maar gun jouself ook die geleentheid om te speel. Soos by my troue. Laat ek iemand vir jou reël … ’n sexy metgesel …”
“Sunette! Stop dit!” keer Danté, dadelik ergerlik.
Met wakker oë kyk Sunette na haar. “Nou ja, gelukkig is jy net as konsultant by ProCon aangestel. Dit beteken jy is vry om enige stunning ou by ProCon Internasionaal te date. Geen legal restrictions vir jou nie. Geen verskoning vir jou om ná vanjaar steeds manloos te wees nie.”
Danté kan nie anders as om te lag nie. “Vandat jy ge-ring is, het jy in ’n regte pushy filosoof ontaard. Wil hê almal moet soos jý dink en doen. Vergeet van ProCon se spul droë bokkoms. Glo my, almal is rekenmeesters of ouditeurs.” 
Sy knyp haar oë gemaak gepynig toe. “Maar ek kan sien jy gaan nie ophou nie. Daarom sluit ek, Danté Bruwer, vandag ’n ooreenkoms met jou. Ek plaas myself in jou bekwame hande. Kies vir my ’n metgesel. Maar …” en nou is dit háár beurt om haar hand op te steek, “voor jy té opgewonde raak. Bly asseblief binne perke.” 
Waarskuwend tuur sy na Sunette. “Ek bedoel dit! ’n Metgesel, oukei! Iemand wat presentabel is, maar wat my daarna sal uitlos. Geen drome oor trouklokkies en babasokkies nie!”
Sunette plak haar beker neer, spring op en maak ’n paar verspotte danspassies. “Dis mos wat hierdie paar ore wil hoor! Glo my, jy is in vir ’n ding!” Toe Danté haar met skrefiesoë aankyk, verduidelik sy haastig: “’n Mooi ding. Dit belowe ek jou. ’n Man wat jou Pa sou gelove het. Iemand wat ék love.” 
Danté kyk Sunette agterdogtig aan tot laasgenoemde lag en vinnig keer: “Ek meen, iemand wat ek met ope arms in ons kring sal aanvaar. Ontspan, Danté. Jy weet mos jy kan my vertrou.”
Dante sug. “Weet ek dit? Wat ook al. Bring jy maar net jou kant. My fokus is op belangriker sake. En onthou. Géén trouklokke nie.”
Toe Sunette ry, gaan sit Danté in haar gunsteling son hoekie en laat haar gedagtes met ’n lang ompad terugdwaal na ’n tyd wat sy gedink het vergete is, en wat nou, deur al hierdie lawwe praatjies, opnuut wakker gemaak is. 
Hy. 
Sy het geglo sy het hom vergeet. Maar sy het nie. Hierdie gesprek het allerhande gedagtes wakker gemaak. Vererg staan sy op en gaan maak vir haarself ’n tweede beker stomende koffie. Dalk sal die kaffeïen enige verdere mymerings oor hom uitwis. Sy kan net hoop. 
Maar nou moet sy aan ProCon dink. Dit probeer visualiseer. Haar gereed maak vir die uitdaging wat op haar wag. En dit gaan groot wees. Daarvan is sy oortuig.

By die groot gietysterhekke draai Danté in. Sy sit eers ’n ruk in haar motor en bestudeer die perseel. Die tuinontwerper se moderne uitleg laat die geheelbeeld tot sy volle reg kom. Die tuin is hoekig, dinamies. Dit vorm ’n interessante kontras met die gebou. 
Sy verskuif haar blik daarheen. Plaashuisontwerp. Skitterwit mure. Mosgroen sinkdak. Groot vensters wat baie lig inlaat en ’n gevoel van ruimte sal skep. En sý het die voorreg om die binnekant onder hande te neem en in iets besonders te omskep. 
Sy haal diep asem. Wat ’n uitdaging. Toe, met ’n binnensmondse “kom ek om, so kom ek om” raap sy haar rooi leersak met die een hand op, slinger haar handsak oor haar skouer en stap die trappe op. 
ProCon. 
’n Internasionaal erkende finansiële reus. ’n Jong maatskappy, maar alreeds sterk genoeg om wêreldwyd indruk te maak. Sy moes seker meer navorsing oor die eienaar gedoen het, maar daar was niks omtrent die gedagte aan ’n vervelige, bejaarde geoktrooieerde rekenmeester met ’n lang lys vervelige kwalifikasies en beroepsprestasies wat haar daartoe kon inspireer nie. 
ProCon is bekend daarvoor dat hulle siek besighede uitkoop, winsgewend maak en dan teen ’n astronomiese wins verkoop. Al wat sy van die eienaar weet, is die beeld wat van hom geskep is … dat hy bekend staan as Suid-Afrika se eie Richard Branson. Hy is glo meer in die buiteland as in sy eie geboorteland. ’n Sakeman met tyd vir min ander dinge as werk. 
Sy stap in en word onmiddellik met ’n groot glimlag begroet. “Goeiedag, Danté. Ek is so bly jy begin vandag by ons. ’n Nuwe gesig om na te kyk.”  
Danté sit haar sak op die grondboontjiebruin leerbank neer en stap met ’n groot glimlag nader. Die dag toe sy haar tender ingehandig het, het dié vrolike blondekop haar dadelik op haar gemak gestel. ’n Bol positiewe energie sonder pretensie.
“Ja, en vir wat staan julle so rond? Werk julle nie?” 
’n Aantreklike donkerkopman kom die voorportaal binne. Sy hare staan in alle rigtings soos sy hand duidelik al meer as een maal ’n pad daardeur gehark het. 
“Jean!” roep Lezaan uit. “Wat bekruip jy ons so vroeg op ’n Maandagoggend? Ek sê nou net vir Danté ek is so bly sy begin vandag. ’n Nuwe gesig om na te kyk.”
Laggend skud hy sy kop.
“Jy is weer op jou stukke vandag, Lezaan. Tussen hakies, Aitch Pee is volgende week terug … dan sal daar weer meer lewe in die plek wees. Die grootbaas hou almal op hulle tone. Jy weet mos.” 
“Danté, ek neem jou gou na jou kantoor. Hoop jy is gelukkig hier by ons.” Stil stap sy saam met hom deur die blinknuwe gebou na haar kantoor. 
Jean is die hoof- finansiële direkteur van die maatskappy. Hy en Lezaan is verloof en staan op trou. As nie-kontraktuele werker van die firma staan dit Lezaan vry om letterlik oor enige rompslomp te spring. Ook het Lezaan haar ingelig dat Jean groot vriende met ProCon se eienaar is. Nie dat dit enigiets met haar, Danté, te doen het nie.  
Die kantoor is ruim, maar uiters vervelig, selfs outyds. Soos die hele ProCon op dié stadium. Juis die rede vir haar aanstelling. Om nuwe, moderne lewe in die hele gebou te kom blaas. 
Die kantoor word gedomineer deur ’n groot lessenaar, genadiglik van ’n ligte hout. ’n Somber swart leerstoel tuur soos ’n preekstoel van agter die lessenaar uit. Twee blomryke oudoos leunstoele is aan die ander kant staan gemaak. ’n Klein donkerhouttafeltjie met ’n moderne koffiemasjien en ’n ry koppies lewer die bewys dat lang werksure die norm is. Die res van die vertrek is kaal. Geen portrette, ornamente of plante nie, net ’n langhaarmat op die oop ruimte voor die lessenaar. 
Net die basiese. Geen eksklusiewe versierings wat op ProCon se sukses dui nie. 
En dis net soos sy daarvan hou. ’n Kunstenaar se droom. ’n Skoon doek waarop sy haar merk kan maak. Die ideale vertrekpunt. 
“Roep as daar enigiets is waarmee ek kan help. Ek moet terug om die groot skip te stuur.”
Danté sit haar sak op een van die leunstoele neer en maak dit oop. Sy het ’n kontrak vir drie maande en is vry om sommige dae van haar tuiskantoor af te werk. Die praktiese aspekte moet sy uitsorteer voor sy met die projek begin. 
Die week spoed verby en haar dae raak voller. Sy het gou besef dat die hoofkantoor die grootste uitdaging gaan wees. Die ruimte is té groot om die regte professionele beeld met net daardie tikkie warmte uit te dra. Hier sal sy innoverend moet wees.
Haar finale voorlegging moet sy Maandag aan die raad maak. Eers wanneer dit finaal goedgekeur is, kan sy dit begin implementeer. En dan is daar die grootbaas – soos Lezaan na hom verwys – wat eerskomende Maandag van oorsee af terugkom. 
Die gedagte aan hom laat haar maag onaangenaam draai, al is haar werk ook deeglik op datum. Ten spyte van al Sunette se praatjies oor “beheer”, is sy wat Danté is nié hier in beheer nie. Die kontrak moet nog geteken word sodat die nodige geld beskikbaar gestel kan word vir haar aankope. En daardie deurslaggewende handtekening behoort aan die onbekende man in beheer van sake. 
Die grootbaas. Skielik draai haar maag nog ’n keer. 






  
  Hoofstuk 3

[image: ]

Daardie Maandag is elke skakering van blou. Die stortwater is ysig en haar kosbare Kopi Luwak-koffie is onverklaarbaar op. Watter terugslae wag nog alles op haar? 
Haastig draf sy die trappe uit. Haar aarbeiblonde hare het sy argeloos in ’n wilde bolla vasgevang. Klein silwer sirkels versier haar ore. Haar vlootblou langbroek en ligte handgeborduurde palmgroen langmoutoppie gee haar die selfvertroue wat sy vandag so bitterlik nodig het. 
Die voorlegging is klaar. Uiteindelik. Tydsaam haal sy haar rekenaar uit. Sy het gedink ProCon se hoofeienaar gaan vanoggend sy verskyning maak. Volgens Gustav en Jean – die enigste twee wat vanoggend na haar voorlegging geluister het – het ’n werkskrisis hom besig gehou. Iets waaroor sy eintlik bly is. Sy was nogal senuagtig om die man te ontmoet. Sy kry lag vir haarself.  
Sy is nog druk besig om die nodige programme oop te maak, toe daar aan haar deur geklop word. Voor sy kan antwoord, word dit oopgestoot. Met haar aandag vasgevang op die rekenaar sien sy uit die hoek van haar oog dat ’n lang figuur die lig wat van buite af na binne val amper totaal blokkeer. 
Hy aarsel en stel homself dan as Henning voor.
Die stem verwar haar. En toe sy opkyk, stok haar asem in haar keel. Kan dit waar wees? Is dit hý? En indien wel, wat maak hy hiér?
Met lang treë stap hy in, ’n dik lêer onder sy arm vasgeknyp.
Sy word koud. Dit is sowaar hy. Hoe kan sy daardie stem en lyf en stap ooit vergeet? Hy kyk na haar met ’n vreemde uitdrukking op sy gesig, hou haar met meer as net gewone belangstelling dop. 
Dis ’n goeie ding dat sy sit, anders het haar bene onder haar padgegee. Met sy gewone selfvertroue stap hy tot voor haar lessenaar. Tyd het hom goed behandel. Beter as goed. Hy is selfs aantrekliker as tevore. Gesofistikeerd in sy ligblou ontwerpershemp, donkerblou langbroek en ’n unieke onderbaadjie in lemoengeel, poeierblou en kobaltblou motiewe. Hoe oud sal hy nou wees? Vyf-en-dertig?
Verbeel sy haar of flikker sy oë belangstellend oor haar terwyl ’n frons stadig tussen sy besonderse blou oë inkruip. Tyd en plek vervaag. Ou herinneringe wat sy diep toegesluit het, loer onwelkom na haar. 
Die aandlug was warm. Die reuk van jasmyn het die tuin vol gehang. Dit was die begin van ’n nuwe fase in haar lewe. En hy, hierdie man, het dit verwoes. 
“Aangename kennis. Ek het nog nie die voorreg gehad om jou te ontmoet nie,” sê hy met sy bekende diep baritonstem. 
Nog net so vol van homself. Die gedagte skiet haar te binne. Onthou haar nie eens nie. Kennelik het sy verander. En, anders as hy, nie verbeter nie. Of is haar nuwe kort haarstyl en ligter grimering so effektief dat sy onherkenbaar is?
Hy tree nader en sy is verplig om haar hand in syne te plaas. ’n Elektriese skok spring onverwags na haar. Wat is fout met haar? Die jare moes haar tog immuun gemaak het teen hom. 
Het hy dit ook gevoel? Die kyk in sy oë gee niks weg nie, maar die ligte trilling van sy vingers wat haar hand gevange hou, laat haar vinnig na hom kyk. Dalk het sy haar verbeel. 
“... teruggekom, maar wou net eers kom kennis maak.” 
Haar verwarde gedagtes veroorsaak dat sy net die laaste klompie woorde hoor en hom nou idioties aanstaar. Ruk jou reg, Danté, raas sy met haarself. Fokus. Hy mag jou nie ontsenu nie. 
Hy hou nog steeds haar hand gevange. “Henning Pretorius,” herhaal hy.
Dit is dus definitief hy. Hoe wreed kan die noodlot nie wees nie? Hoekom moet sy hom ná soveel jare raakloop, en dit juis hiér? 
“Aangename kennis.” Hy kyk stip na haar. Verwag kennelik dat sy haar moet voorstel. Dis nie die eerste keer dat sy wens haar naam was nie so uniek nie.
“Danté Bruwer.” 
Die woorde kom met moeite normaal uit. 
Sy gesig verstil, dan verander die uitdrukking onmiddellik. “Danté? Ek … ek het jou nie herken nie.” 
Sy oë vee verbaas oor haar gesig asof hy nie kan glo wat hy sien nie. Dan boor sy blik met ’n vreemde intensiteit in hare. Die lig wat in sy oë flikker, veroorsaak dat sy haar natgeswete vry hand senuagtig aan haar langbroek afvee terwyl sy probeer om haar ander hand uit syne te wikkel. 
Stadig laat hy haar hand gaan. 
Toe hy weer praat, gee sy stem niks weg nie. “Ek het geen idee gehad jý is die eienaar van Picasso’s nie, jou naam word nie in die kontrak genoem nie, en Sunette het ook niks laat val nie. Ek wou die kontrak persoonlik kom oorhandig, ek … ek glo persoonlike kontak is belangrik.” Hy ruk homself merkbaar reg. 
“Jou kwotasie lyk goed. Die beste van almal wat ons gekry het. Jy het die groen lig om voort te gaan. Die geld sal binne die volgende twee dae beskikbaar gemaak word. Ek stel voor jy lees die kontrak weer voor jy dit teken en parafeer. Jy kan Jean en Gustav vra om as getuies te teken.” 
Danté kan nie help om te dink dat sy stem neutraal klink terwyl sy oë ’n ander storie vertel nie. Sy sukkel om aan iets hofliks te dink om te sê. Die uitdrukking op sy gesig is egter onleesbaar en is besig om haar ongemaklik te laat voel. 
Wat het hy bedoel met die feit dat “Sunette niks laat val het nie”? Wat maak dit saak of sy die eienaar van Picasso of twintig ander maatskappye is? Sy is ’n volwasse vrou met verantwoordelikhede. Sy het hard gewerk vir haar suksesse. As sy ’n kontrak kry, is dit volgens verdienste, dis hoe sy werk.
Hý is ’n ander saak. Hy is die oorsaak daarvan dat sy al hoeveel jare lank so ver van die manlike geslag af bly as wat menslik moontlik is. Vandag moet sy hom eintlik daarvoor bedank. Sy het haar studies in besigheidsbestuur en interieur voltooi. Haar hart gevolg. En nou is sy ’n onafhanklike, suksesvolle besigheidsvrou. En mans is nie ’n prioriteit in haar lewe nie.
Het sy ’n goeie objektiewe oor nodig, dan luister Sunette graag en gee gewoonlik goeie, gebalanseerde advies. Haar beste vriendin is ook daar om haar ingewikkelde boeke te laat klop. Danksy Sunette het sy te hore gekom van hierdie projek. Het Sunette ook vir haar ’n woordjie by ProCon gedoen? Sou sy? Gewoonlik is sy uiters professioneel.
’n Diep frons tussen sy wenkbroue en ’n skielike storm in sy oë verwar haar. Stom kan sy net na die man voor haar staar.  Hy gebruik die geleentheid om verder te praat. “As jy enigiets benodig, laat weet Lezaan asseblief dadelik. Ek moet ongelukkig nou gaan.” 
Sonder ’n verdere woord draai hy om en stap uit. Oorbluf sit sy en kyk na die toe deur. Sy kan net bid dat sy hom nie weer in die gange raakloop nie. Die gebou is groot, sy sal sorg dat sy besig bly. Die vibrasies tussen hulle is aansteeklik en onmiskenbaar dáár. Wat sou sy pos in die maatskappy wees? Wil sy ooit weet?
Toe sy later opstaan en ’n koppie koffie en ’n broodjie in die kafeteria gaan soek, dink sy weer aan Henning. Wat haar steeds dronkslaan, ondanks sy lam verduideliking oor persoonlike kontak, is die feit dat hy die kontrak self afgelewer het. Hoekom die moeite doen? Of wou hy seker maak van haar identiteit? Waarom het hy dit so pertinent uitgewys dat haar naam nie in die kontrak verskyn nie?
“Haai jy! Wat staan jy so voor jou en uitstaar? Liefdesprobleme? Kry jou koffie en kom sit by ons.”
Met ’n geforseerde glimlag stap Danté na Lezaan, die eienaar van die stem, waar sy en ’n kollega by ’n tafeltjie sit. Liefdesprobleme. Sy? Daarvoor het jy ’n man nodig. Iets wat sy nie het óf soek nie. 
“Wilna, laat ek jou voorstel aan die nuuste toevoeging tot ons familie. Danté, ontmoet Wilna Marais. Wilna is die menslikehulpbronbestuurder en weet wat almal in hierdie maatskappy doen.” 
Wilna lig haar wenkbroue. “En nié doen nie,” voeg sy by. “Aangename kennis. Ek het nou al so baie van jou gehoor. Alles goeie dinge, indien jy dalk wonder.” 
Danté gaan sit by die tafel terwyl sy afgetrokke na die twee vroue luister. 
“Danté, wat broei in jou lewe?” Lezaan hou haar uitdagend dop. 
Danté neem ’n slukkie koffie om haar verleentheid weg te steek. Lezaan se nuuskierigheid en ongeloof oor haar privaat lewe is ’n welbekende grap onder hulle groepie vriende. Die beste teenmiddel is om so min moontlik omtrent jouself bekend te maak. Dit veroorsaak wel meer vrae – maar sonder die nodige antwoorde is dit selfs vir Lezaan moeilik om ’n sappige storie te weef.
“Broei? Laat ek sien …” Danté sit met ’n skewe kop en dink. “Goed. Ek sal dit maklik maak. Ek sien elkeen se lewe as vasgevang in kleurrame. Sommige is helder en neonkleurig van aard, ander weer skemer winterskleure. As jou lewe ’n helder kleurebal is, moet jy nie aanvaar dat dit noodwendig almal se smaak is nie. Sommige van ons verkies ’n stiller, rustiger pastelkleurige lewe.” 
Laggend klap Lezaan haar tong. “Tss. Tss. Danté, wag net tot die regte man kom nesskrop in jou hart. Jou vervelige pastel gaan in ’n oogwenk neonkleurig word. Dit is vroue soos jy wat die hardste val.” 
“Nee wat, Lezaan,” terg Danté op haar beurt. “Waarom sal enige vrou haarself vrywillig blootstel aan daardie ‘nesskroppery’ soos jy dit noem? En in elk geval, die bestes is klaar getroud, priesters of … so reguit soos ’n bal.”
Die twee vroue kyk haar verbaas aan en bars dan uit van die lag. ’n Paar tafels loer nuuskierig na hulle.
“Wat ’n tonikum! Baie bly jy is nou hier by ons. Jy gaan beslis lewe in hierdie plek blaas, Danté,” sê Wilna laggend. “Terloops, het julle gesien wie is vandag vir ’n verandering in die kafeteria met, soos altyd, ’n mooi vrou aan sy sy?” 
Lezaan kyk om. “M’m, met só ’n gesig en lyf kan ’n mens hom amper vergewe.” 
Lezaan se opmerking laat Danté nuuskierig in die rigting kyk waarin sy en Wilna met kenne en oë beduie. Haar hart gee ’n ruk toe die onderwerp onder bespreking die vertrek met lang, doelgerigte treë binnestap terwyl hy almal vriendelik groet.
Henning. Met ’n elegante donkerkopvrou langs hom.
Hy hét verander, sien sy nou. Die onvolwasse student het plek gemaak vir ’n

